สาวโร่แจ้ง! “อ.เลิศ” หลักสูตรดัง “ม.จุฬา” เบี้ยวเงินจองคอนโดฯ หลังส่งมอบไม่ทันกำหนด
สาวโร่แจ้ง! "อ.เลิศ" หลักสูตรดัง "ม.จุฬา" เบี้ยวเงินจองคอนโดฯ หลังส่งมอบไม่ทันกำหนด
21 พ.ค. 2561

ผู้สื่อข่าวรายงาน กรณีผู้เสียหายหญิงรายหนึ่งเข้าแจ้งความกับเจ้าหน้าที่ตำรวจ สน.คลองตัน เมื่อวันที่ 12 พ.ค. ที่ผ่านมา สืบเนื่องจากได้มีการชำระเงินมัดจำและเงินค่าทำสัญญาซื้อขายห้องชุดในโครงการ “The ACE เอกมัย” แต่เนื่องจากการก่อสร้างไม่แล้วเสร็จตามกำหนด จึงดำเนินการขอยกเลิกการจอง พร้อมแสดงความจำนงตามเงื่อนไขเพื่อขอรับเงินคืนจากโครงการตั้งแต่เดือนสิงหาคม ปี 2560 ซึ่งจนถึงขณะนี้ยังไม่ได้รับการติดต่อจากผู้บริหารโครงการเพื่อยืนยันการคืนเงินแต่อย่างใด ส่งผลให้ได้รับความเสียหายในเบื้องต้นราว 1 แสนบาท
โดยผู้เสียหายระบุว่า ตนได้ดำเนินการจองห้องชุดของโครงการ “เดอะเอซ เอกมัย” ซึ่งตั้งอยู่บริเวณเอกมัย ซอย 12 ถ.เอกมัย แขวงคลองตันเหนือ เขตวัฒนา กรุงเทพมหานคร เป็นจำนวน 1 ยูนิต พร้อมกับได้มีการชำระเงินมัดจำเป็นจำนวน 3 หมื่นบาท และเงินค่าทำสัญญาซื้อขายอีกจำนวน 7 หมื่นบาท รวมเป็นเงินทั้งสิ้น 1 แสนบาท เมื่อช่วงประมาณ เดือนมกราคม 2560
ทั้งนี้ ช่วงเวลาที่ตนได้ทำการวางมัดจำนั้น โครงการดังกล่าวมีการก่อสร้างแล้วเสร็จไปประมาณ 80% โดยมีกำหนดโอนย้ายเข้าอยู่ประมาณช่วงปลายเดือนมีนาคม 2560 ตามข้อมูลของที่ปรึกษาทางการขายได้แจ้งไว้กับตนในครั้งแรก ซึ่งพอถึงช่วงเวลาดังกล่าว โครงการยังคงก่อสร้างไม่แล้วเสร็จตามกำหนด โดยหลังจากนั้นตนได้ติดตามความคืบหน้าของโครงการมาโดยตลอดอย่างต่อเนื่อง
จนกระทั่งเดือนสิงหาคม 2560 หรือราว 5 เดือนถัดมา ตนจึงตัดสินใจยกเลิกการจองห้องชุดดังกล่าว และดำเนินการขอเงินค่ามัดจำและค่าทำสัญญาซื้อขายคืน เนื่องจากไม่ปรากฏพบความคืบหน้าหรือพัฒนาการใดๆของโครงการเพิ่มเติม ซึ่งตนได้รอการติดต่อเพื่อคืนเงินจนถึงช่วงสิ้นปีดังกล่าว แต่ก็ยังไม่ได้รับการชำระคืนแต่อย่างใด
ขณะที่เมื่อพยายามติดต่อกับที่ปรึกษาทางการขาย ตนได้รับคำตอบเพียงว่า ลูกค้ารายอื่นที่ทำเรื่องขอเงินมัดจำและค่าทำสัญญาคืนก่อนหน้าตนก็ยังไม่ได้รับเงินคืนเช่นเดียวกัน แต่ครั้งนี้มีการให้หมายเลขโทรศัพท์ส่วนบุคคล โดยอ้างว่าเป็นเบอร์ติดต่อของเจ้าของโครงการซึ่งเป็นผู้มีชื่อเสียงด้านการให้การอบรมเกี่ยวกับธุรกิจอสังหาริมทรัพย์ ซึ่งตนสามารถติดต่อเพื่อสอบถามเรื่องเงินจำนวนดังกล่าวได้โดยตรง
โดยขณะนั้น ตนทราบอยู่แล้วว่าโครงการดังกล่าวอยู่ภายใต้การบริหารจัดการของ บริษัท Legend Property จำกัด ที่มีนายเลิศมงคล วราเวณุชย์ หรือเป็นที่รู้จักกันดีในนาม “อาจารย์เลิศ” เป็นกรรมการผู้จัดการ ซึ่งตนตัดสินใจมาซื้อห้องชุดในโครงการนี้ผ่านการแนะนำของผู้เคยผ่านการอบรมหลักสูตรด้านอสังหาฯที่มีนายเลิศมงคลเป็นส่วนหนึ่งในคณะผู้สอน
ทั้งนี้ เมื่อติดต่อไปยังหมายเลขดังกล่าวก็พบว่า เป็นเบอร์โทรศัพท์ของนายเลิศมงคลจริง และได้รับคำตอบเกี่ยวกับความล่าช้าของโครงการว่า เกิดจากในส่วนของงานวิศวกรรม ซึ่งต้องมีการเปลี่ยนทีมวิศวกรชุดใหม่ ส่วนที่ยังไม่สามารถคืนเงินมัดจำได้ในขณะนั้น เนื่องจากโครงการได้นำเงินที่ลูกค้าจ่ายมัดจำห้องไปชำระคืนหนี้เงินกู้ธนาคารหมดแล้ว โดยจะสามารถจ่ายเงินคืนได้ก็ต่อเมื่อมีลูกค้าโอนเงินค่าห้องส่วนที่เหลือจากค่าจอง มาให้กับทางบริษัทฯแล้วไม่น้อยกว่า 24 ห้อง จากจำนวนทั้งหมด 28 ห้องของโครงการ โดยที่ขณะนั้นมีลูกค้าโอนเข้ามาเพียง 11 ห้องเท่านั้น
อย่างไรก็ดี ปัจจุบันตนยังไม่ได้รับเงินมัดจำจำนวน 1 แสนบาทคืน ขณะที่เมื่อพยายามติดต่อสอบถามไปอีกหลังจากนั้นก็ได้รับการบ่ายเบี่ยงมาโดยตลอด ดังนั้นจึงเกิดความกังวลว่า ตนจะไม่ได้รับเงินมัดจำคืน เนื่องจากได้มีการติดตามเรื่องดังกล่าวกับที่ปรึกษาทางการขายอย่างต่อเนื่อง แต่ยังไม่มีความคืบหน้าใดๆเกิดขึ้น และจนถึงขณะนี้ตนไม่สามารถติดต่อกับนายเลิศมงคลได้อีก จึงตัดสินใจเข้าแจ้งความลงบันทึกประจำวันที่สถานีคลองตัน เพื่อเรียกร้องขอเงินคืน ตามรายละเอียดข้างต้น
“รู้สึกผิดหวัง และไม่อยากเชื่อว่าคนมีชื่อเสียงอย่างนายเลิศ ซึ่งเป็นถึงระดับครูบาอาจารย์ที่สอนคนมีชื่อเสียงในแวดวงอสังหาฯมาหลายรุ่นจะไร้ความรับผิดชอบได้ถึงเพียงนี้ ที่สนใจมาซื้อโครงการนี้ตอนแรกก็เป็นการแนะนำของลูกศิษย์นายเลิศคนหนึ่งในหลักสูตร RECU ของมหาวิทยาลัยจุฬาฯนั่นแหละ” ผู้เสียหายกล่าว
อนึ่ง นายเลิศมงคล วราเวณุชย์ เป็นอาจารย์สอนคอร์สเรียน RECU (Real Estate Chulalongkorn University) และ RECU Junior คณะสถาปัตยกรรมศาสตร์ จุฬาลงกรณ์มหาวิทยาลัย และเป็นผู้ร่วมก่อตั้งบริษัท Big Tree Asset และเป็นผู้ปั้นแบรนด์ Tree Condo
ส่วน โครงการ เดอะเอช เอกมัย เป็นคอนโด Low-Rise สูง 8 ชั้น จำนวน 69 ยูนิต บนพื้นที่ 183 ตารางวา เริ่มก่อสร้างช่วงไตรมาส 1/58 และมีกำหนดสร้างเสร็จในไตรมาส 2/59 โดยมี บริษัทเลเจนด์พร็อพเพอร์ตี้ จำกัด เป็นเจ้าของโครงการ